Vesting Loftus staan, Bulle bly baas | Netwerk24
Deur Cobus Claassen 15 Mei 2021 21:00
Lizo Gqoboka en Zak Burger van die Bulle vier hul die sege oor die Haaie Saterdag op Loftus Versfeld.Foto: Gallo Images
Welkom op Fort Loftus!
Gaaf, daar het sedert die groot pandemie verlede seisoen toegeslaan het, nog nie weer 'n span soos die Crusaders in Pretoria kom kuier nie.
Dit sal waarskynlik ook nog 'n ruk wees voordat 'n grote soos Leinster in Pretoria aandoen.
So onstuitbaar soos wat die Bulle deesdae op Loftus Versfeld is, sal dit nietemin 'n steil berg wees om uit te klim vir enige besoekende span.
Jake White het die Haaie die afgelope week lekker heuning om die mond gesmeer, maar sy Bulle was vanaand op hul tuisveld nie in 'n bui om hulle verder te vlei op pad na 'n oortuigende sege van 43-9 in die Reënboogbeker-kompetisie nie.
Vanaand op Loftus het nie die Bulle of die Haaie aanvanklik daarin belang gestel om hul ontmoeting met aanvallende rugby te wen nie.
Die eerste helfte was by uitstek 'n skop- en skrumstryd met albei spanne wat 'n kans om aan te lê pale toe, wou melk in dié faset.
Gebiedsvoordeel was prioriteit nommer een en in die proses het Morné Steyn dinge vir die tuisspan aan die gang gehou op die telbord met vier strafdoele.
Sy direkte teenstander, Curwin Bosch, se bydrae was nege punte voor rustyd.
Kyk jy na die telbord, was die Bulle in die kol met die benadering en die Durbaniete minder so.
Dit beteken die Bulle is in die White-era onoorwonne in die hoofstad en die Curriebeker-kampioen is met die vertoning ook nou die voorloper in dié reeks.
Nortjé en Walt Steenkamp kan, op grond van hul eerste paar vennootskappe, 'n gedugte kombinasie word vir die Ligbloues.
Maar die aand het behoort aan die veteraan-generaal Morné Steyn, wat weer knap aan die stuur van sy span se aanslag was.
Bulle 43 (12). Drieë: Lizo Gqoboka, Stravino Jacobs, Schalk Erasmus, Chris Smith. Strafdoele: Morné Steyn (5). Doelskoppe: Steyn, Chris Smith (3).